Els primers pressupostos participatius de l'Ajuntament de Tortosa estan llestos per a la darrera fase del procés, les votacions. Després d'un exhaustiu procés de validació i quantificació, de les 822 propostes que han fet els veïns i veïnes, una participació que ha superat totes les expectatives, 140 han estat qualificades com a "vàlides" i es duran a votació. 305 propostes s'han refusat per diversos motius que es detallaran a la web del consistori i 348 s'han descartat per estar repetides. 29 projectes també s'han apartat de la votació perquè ja estan previstos o en execució. Per facilitar la tasca dels votants, els projectes s'han agrupat per temàtica en un butlleta on se'n poden escollir 3 i en la qual s'especifica el pressupost de cada projecte. Les votacions començaran durant la fira ExpoEbre (entre el 28 d'abril i l'1 de maig) en una urna que estarà situada en un estand de la mostra, i tindran continuïtat, amb diferents punts habilitat a la ciutat, entre el 2 i el 6 de maig.  Entre el 28 d'abril a l'1 de maig es podrà començar a votar els pressupostos participatius a la fira Expoebre, en un estand habilitat per a l'ocasió, i del dilluns 2 al dissabte 6 de maig es podrà fer a l'Ajuntament de Tortosa, a les EMD de Bítem, Campredó i Jesús, i a les oficines municipals d'Els Reguers i Vinallop.  La fase de votació arriba després del procés de presentació de propostes i dels debats en què la ciutadania va tenir l'opció de defensar les seves i opinar sobre la resta. Aquestes valoracions, junt a les consideracions tècniques de la comissió de seguiment, han conduït a l'elaboració de la butlleta que la setmana vinent es distribuirà a tot el municipi i que estarà disponible a mostra multisectorial i en tots els punts de votació. Podran votar totes aquelles persones que a data 31 de desembre de 2016 tinguin 16 anys o més i constin empadronades a Tortosa. En el moment de la votació hauran d'acreditar-se amb el DNI, NIE, passaport o carnet de conduir. Poden escollir-se un màxim de 3 propostes en una única butlleta, que hauran d'assenyalar-se clarament. Enguany s'han destinat 150.000 euros per aquesta partida pressupostària, dels quals 130.000 corresponen a propostes de Tortosa ciutat, 10.000 a Els Reguers i 10.000 a Vinallop.

Summary: Els primers pressupostos participatius de Tortosa arriben a la recta final amb 140 propostes a elegir


La Cambra de Comerç de Barcelona ha assegurat que l'economia catalana ha deixat enrere els efectes de la inestabilitat política durant el primer trimestre de 2018 i ha constatat la "recuperació" del "dinamisme" de l'economia després de la "inestabilitat" dels darrers mesos de l'any passat. En roda de premsa aquest dijous, el president de l'ens cameral, Miquel Valls, ha afirmat que "l'impacte" del conflicte polític ha estat "puntual" i "selectiu per sectors". Concretament, els més afectats per la situació política del darrer trimestre de 2017, el turisme i el comerç, han recuperat taxes positives de creixement, segons ha destacat Valls. D'altra banda, ha dit que les previsions d'alentiment per la situació política no s'estan complint. Davant d'aquest escenari, la Cambra ha millorat quatre dècimes la previsió de creixement de l'economia catalana per al 2018 fins al 3,1%. Tot i això, Valls ha insistit que cal que es formi Govern perquè és "negatiu" que "s'allargui aquesta situació". D'altra banda, el president de la Cambra ha remarcat que l'impacte del conflicte polític sobre l'economia és "limitat" perquè Catalunya pertany a la Unió Europea i la institució comunitària "garanteix l'estabilitat". El president de l'ens cameral ha insistit que és "molt important" la protecció que implica estar dins la Unió Europea i ha reiterat "l'absoluta necessitat que Catalunya hi continuï". A banda, Valls ha rebutjat un hipotètic escenari de repetició d'eleccions i ha remarcat que la formació de Govern "tindria un pes positiu" sobre el creixement de l'economia i, concretament, sobre les inversions estrangeres.  Tot i això, la Cambra de Comerç de Barcelona ha pronosticat un creixement del 3,1% per al 2018, per sobre del 2,7% que va augurar fa tres mesos. Són estimacions pròpies del Gabinet d'Estudis de la Cambra i AQR-LAB de la Universitat de Barcelona. Segons l'ens cameral, el Producte Interior Brut (PIB) de Catalunya podria continuar creixent a un ritme del 0,7% intertrimestral durant el segon trimestre, com ho ha fet el primer trimestre de l'any.  A banda del menor impacte del conflicte polític sobre l'economia previst inicialment, la Cambra atribueix també la millora de la situació econòmica a un favorable context exterior -amb el creixement de l'economia mundial d'un 3,9% el 2017-, a les condicions financeres que es mantenen favorables i a la "important" inèrcia positiva de l'economia catalana que preveuen es mantingui el 2018 i 2019. De fet, la previsió de creixement per a l'any que ve és del 2,7%. La Cambra ha assegurat que les inversions seran un dels principals motors de creixement i això podria obrir una nova etapa d'augment de la productivitat a mitjà termini, que hauria de traduir-se en un augment dels salaris. D'altra banda, ha alertat de les possibles conseqüències que pot tenir, també a mig termini, "la pèrdua de centres de decisió" amb els trasllats de seu d'empreses. Inversions en 'stand by' i impacte del 155 Valls ha afirmat que no tenen constància que s'hagin produït "pèrdues directes d'inversió" però sí han detectat que algunes "inversions de futur" estan en 'stand by', a l'espera de veure com se soluciona el conflicte. D'altra banda, preguntat per l'impacte del 155, el president de l'ens cameral ha assegurat que ha estat "neutre" en el dia a dia del funcionament de l'economia catalana però ha afirmat que caldrien uns pressupostos a Catalunya. L'acord per desbloquejar els PGE, una "bona notícia" Segons Valls, l'acord entre el govern espanyol i el Partit Nacionalista Basc (PNB) per desbloquejar els pressupostos generals de l'estat és una "bona notícia" que permetria confirmar la "perspectiva favorable de l'economia". El president de l'ens cameral ha afirmat que uns pressupostos aprovats donen "una sèrie d'avantatges" i "seguretat" als agents econòmics.

Summary: La Cambra constata la "recuperació" de l'economia catalana i millora quatre dècimes la previsió de creixement el 2018


El líder d'ERC Oriol Junqueras ha demanat per carta al president del Parlament Europeu David-Maria Sassoli que "intervingui" per poder ocupar el seu escó a la cambra. Amb aquesta missiva enviada aquest dijous Junqueras confia que el socialista italià tindrà "interès" pel seu cas i actuarà per permetre que pugui ser eurodiputat. Junqueras alerta a Sassoli de la "greu situació" en la que es troba per la presó preventiva i es queixa que les autoritats espanyoles no el van deixar sortir per assumir el mandat com a eurodiputat malgrat tenir "tots els drets civils i polítics" intactes. "Vaig ser escollit amb el vot de més d'un milió dos-cents mil però no he pogut, fins ara, prendre possessió del meu seient al Parlament Europeu", lamenta el líder d'ERC. A la seva carta, Junqueras assegura que durant els gairebé dos anys que ha estat empresonat la seva "idea d'autodeterminació s'ha reforçat", així com la defensa dels valors "democràtics" i "de la religió catòlica". "La lectura de la Bíblia em va ajudar a afrontar la injustícia de la presó, la reflexió em va donar pau i la pregària em va reconfortar", assegura.

Summary: Junqueras reclama per carta a Sassoli que "intervingui" per poder ocupar el seu escó a l'Eurocambra


Les Proves d'Accés a la Universitat (PAU) es faran en centres de secundària i universitats per tal de poder complir amb la distància de seguretat per evitar el contagi del coronavirus. La convocatòria està prevista per als dies 7 8 i 9 de juliol. El Departament d'Empresa i Coneixement i el Departament d'Educació han acordat posar a disposició del Consell Interuniversitari de Catalunya (CIC) els centres de secundària, tant públics com concertats, per ampliar els espais i poder complir amb així amb les mesures decretades per les autoritats sanitàries, però també per reduir els desplaçaments.  D'aquesta manera, s'ampliaran espais, seus i poblacions. Fins ara, les PAU se celebraven majoritàriament en seus universitàries.  Així, es treballa en la definició d'un nou mapa de realització de les PAU 2020 però el fet que s'habilitin instituts no voldrà dir que cada alumne s'examinarà al seu centre d'estudi, "sinó que es treballa amb la finalitat de distribuir l'alumnat prioritzant criteris de proximitat". La Generalitat ha explicat que això pot significar que en alguns casos caldrà seguir realitzant algun desplaçament però "molt més curt del que és habitual respecte a edicions anteriors".  La nova distribució territorial "anirà acompanyada de totes les altres mesures que les autoritats sanitàries estableixen per al conjunt de la població i que estiguin vigent en el moment de la realització de les PAU". El calendari es manté ara per ara en l'inici del juliol, però el CIC "continuarà estant amatent al desenvolupament i contenció de la pandèmia per tal d'assegurar la seguretat de tots els participants".

Summary: Les PAU es faran en centres de secundària i universitats per ampliar espais i complir amb la distància de seguretat


Els Mossos d'Esquadra van detenir dissabte a tres homes i una dona que transportaven al cotxe 7,7 kg de marihuana. Els arrestats van ser aturats per una patrulla, pels volts de les onze de la nit a la carretera N-IIa, al terme de Vilanova del Camí. Els agents van aturar el vehicle perquè circulava a una velocitat anormalment reduïda i fent maniobres erràtiques. En identificar els ocupants, els policies van percebre una forta olor a marihuana. En l'escorcoll van localitzar al maleter tres bosses plenes de marihuana, amb un pes total de 7,7 kg. A més, a un dels ocupants li van trobar a sobre 1.350 euros amb bitllets fraccionats. Els arrestats, d'entre 45 i 33 anys i sense domicili conegut, van ser arrestats com a presumptes autors d'un delicte contra la salut pública. Aquest dilluns han passat a disposició del jutjat d'instrucció en funcions de guàrdia d'Igualada.

Summary: Quatre detinguts a Vilanova del Camí amb 7,7 kg de marihuana al cotxe


El Fons Monetari Internacional (FMI) insta els governs a incrementar els esforços en la lluita contra el frau fiscal per fer front a "l'empitjorament de les finances públiques" provocat per la covid-19. En un article publicat aquest dimarts, els membres de l'organisme Vitor Gaspar, Martin Mühleisen i Rhoda Weeks-Brown alerten també que la pandèmia "augmenta les possibilitats de corrupció" pel "gran paper" que tenen els governs per combatre el virus i les seves conseqüències econòmiques. "Aquest rol ampliat és crucial, però també augmenta les possibilitats de corrupció", apunten. En aquest sentit, l'FMI reclama als governs que notifiquin de manera "adequada en el temps" i "transparent" les seves accions econòmiques i els insta a "guardar les factures".  "El nostre missatge als governs ha estat clar: gasteu el que calgui, però guardeu les factures", apunten en l'article.

Summary: L'FMI insta a incrementar la lluita contra el frau fiscal per fer front a "l'empitjorament de les finances públiques"


El portaveu adjunt de Cs al Congrés, Edmundo Bal, ha preguntat aquest dissabte a Pedro Sánchez "quina part del botí" reclama ERC per a la seva investidura. "Avui i ara ens adonem que Albert Rivera tenia raó quan parlava de la banda i el botí perquè és el que estan fent, repartir-lo. En política res és gratis", ha afirmat Bal en una atenció als mitjans des del Rastrillo Nuevo Futuro de Madrid. "Quina part d'aquest botí voldrà ERC? Si us plau Rufián i Sánchez digueu-nos-ho quan abans millor als ciutadans, de què esteu parlant a porta tancada. Jo vull saber-ho ja", ha continuat el portaveu adjunt de Cs, que ha reiterat que la formació taronja no donarà suport a un govern del PSOE i Unides Podem "perquè és dolent per a Espanya". "Sánchez només tardat 24 hores en aconseguir un acord que durant tres mesos era impossible", ha criticat amb estupefacció Bal.

Summary: Cs pregunta a Pedro Sánchez "quina part del botí" reclama ERC per a la seva investidura


Dimarts es complien 20 anys de la fundació de la Plataforma en Defensa de l'Ebre (PDE), nascuda per combatre el projecte de macrotransvasament promogut pel govern de José María Aznar. La irrupció del moviment social antitransvasament va marcar un abans i un després a les Terres de l'Ebre. Des d'aquell moment, la PDE ha respost des del carrer i des de les institucions els diferents projectes que amenaçaven la integritat i la vida del tram final del riu. Ara, segueix de prop l'aprovació de la pròxima versió del Pla Hidrològic de la Conca de l'Ebre i alerta que el Gloria ha estat un avís del greu perill que corre el Delta. Diumenge toca celebrar l'aniversari. Això sí, adaptat a la pandèmia del coronavirus, amb una manifestació virtual. "Han canviat governs, ministres, presidents de la Confederació Hidrogràfica de l'Ebre però la gestió dels rius, l'augment de regadius, d'embassaments i la preparació de transvasaments no han canviat sota cap circumstància ni cap govern, sigui català o de Madrid", remarca l'històric portaveu de la PDE, Manolo Tomàs.  Després de prendre el relleu a la Coordinadora Antitransvasaments, que des de principis dels anys 90 del segle passat va estar batallant contra el minitransvasament a Tarragona i el projecte de detracció d'aigua del llavors ministre socialista Josep Borrell, el moviment social no ha tingut pràcticament temps d'abaixar la guàrdia des de la seva constitució un 15 de setembre de fa 20 anys. Fins i tot després de contribuir a tombar, amb mobilitzacions de desenes de milers de persones al carrer, el Pla Hidrològic Nacional (PHN) del llavors totpoderós govern del PP. Actualment, i amb el nou Pla Hidrològic de Conca en l'horitzó pròxim, la lluita es focalitza en el recentment aprovat transvasament de la capçalera a Santander o l'expansió de la xarxa del Consorci d'Aigües de Tarragona (CAT) a municipis la Conca de Barberà i la Baixa Segarra, ja dins d'altres conques hidrogràfiques. Aquestes seran les bases, avança Tomàs, d'un nou PHN. "S'està preparant l'entramat i un temporal ens avisa que la fragilitat del Delta encara és pitjor", avisa. La PDE ha interioritzat que les mateixes polítiques de fons que van fer mobilitzar de forma transversal una gran part de la societat ebrenca en contra dels transvasaments i per la supervivència del territori es mantenen pràcticament intactes. Allò que sí ha canviat, diuen, són les forma de plantejar els vells projectes de grans transvasaments per llei, que generaven un ampli rebuig social, esquarterant-los i dividint-los en "microtransvasaments, com el CAT".  Complicitat de regants i ajuntaments Una de les claus explicatives, indica el portaveu, està en els suports i la complicitat que els governs i grans empreses promotores busquen entre regants o ajuntaments amb els arguments de satisfer necessitats d'aigua potable o fer ús de les concessions que els pagesos no poden assumir. Un discurs "maquiavèl·lic" que al darrere, insisteix, oculta la ja coneguda política d'extracció de recursos de territoris desafavorits i infradesenvolupats, castigant-los doblement des del punt de vista ambiental i econòmic. Entenen des del moviment social que "l'adversari s'ha fet astut", optant ara per fórmules encobertes de transvasament que no generen contestació però que, en realitat, advoquen per afavorir els mateixos desenvolupaments urbanístics i operacions financeres que porten denunciant des de fa més de dues dècades de forma reiterada. Des d'un bon principi, la PDE va assumir que la lluita contra aquests interessos era "molt complexa" i va advocar per externalitzar el conflicte, traslladar-lo als àmbits català i europeu. La pedagogia ha estat una de les grans armes del moviment social, que ha arribat a aixecar la simpatia d'una part molt important de la població catalana sobre la fràgil situació que viu el tram final del riu i el delta de l'Ebre. També la possibilitat d'establir aliances duradores amb ONGs ambientalistes i grups d'experts compromesos amb una "nova cultura de l'aigua", la gran idea força encunyada i promoguda pel moviment social. Tot i això, molts d'aquells que al seu moment es van presentar com a aliats, han anat baixant del carro a mesura que, en algun moment, han assumit responsabilitats i poder. "Cap força política té com a prioritat la defensa de l'Ebre: sigui el Govern català, el central com els partits", lamenta Tomàs. Així, recorden, ho va demostrar, més enllà del suport del govern de CiU als plans del PP, la interconnexió de xarxes que promovia el tripartit de PSC, ERC i ICV a finals de la primera dècada del mil·lenni.  Sense suports polítics Ara, critiquen que mentre s'anuncien plans estatals i accions del Govern per salvar el Delta, en paral·lel es promouen transvasaments com els de Santander o l'ampliació del CAT. "Ens trobem amb la contradicció que s'està jugant amb la gent de les Terres de l'Ebre: no se li diu la veritat Si no hi ha cap institució del territori que prengui la iniciativa el conjunt del moviment social haurem d'encapçalar la mobilització per modificar els transvasaments i que el Pla Hidrològic de l'Ebre prevegi un cabal suficient per mantenir el tram final del riu i el Delta, així com gestionar els sediments dels embassaments", raona el portaveu. La partida es continua en els terrenys ambiental però també del model territorial i de desenvolupament de les Terres de l'Ebre. Tomàs recorda que hi ha "interessos molt forts" darrere tot allò que afecta l'aigua de les Terres de l'Ebre i el seu Delta. Un espai, assegura, corre el risc d'acabar morint definitivament si el nou Pla Hidrològic de la Conca que s'ha de presentar abans de finals d'any no reconeix els mals endèmics de la regressió, la subsidència i la manca crònica de sediments.  Mantenir la capacitat de mobilització L'actual context de pandèmia  complica l'estratègia, segons admet Tomàs. Tot i això, assegura que la PDE en cap cas "ha perdut capacitat de mobilització". "La clau no ha estat gestionar les mobilitzacions sinó el temps de calma aparent", subscriu. Així les coses, assegura que estan estudiant l'escenari i es preparen per mobilitzar la societat del territori. Especialment, després que el temporal Gloria hagi deixat al descobert, novament, la fragilitat del delta de l'Ebre i l'amenaça, més que real, de la seva desaparició si no es prenen mesures. Es tracta, diu, del gran repte pendent de la societat catalana perquè reconegui el seu valor i que hi viuen persones que poden ser "les primeres refugiades climàtiques d'Europa". Aquest diumenge, però, la PDE ha convocat una manifestació virtual per celebrar el seu vintè aniversari. Ho fan amb una crida a publicar imatges i vídeos commemoratius i reivindicatius a les diferents xarxes socials. Serà, segons Tomàs, una nova "manifestació festiva i lúdica" de suport al moviment, que des de feia dos anys preparava els actes. Aquest cop, però, no hi hauran concentracions multitudinàries amb la voluntat de respectar les mesures sanitàries i de seguretat que les autoritats han ordenat davant la pandèmia del coronavirus.

Summary: Dues dècades de lluita, pedagogia i perseverança en la defensa del riu i el delta de l'Ebre


L'associació Femme Força de Vinaròs (Baix Maestrat) ha instal·lat amb motiu del dia internacional de la Dona, que se celebra aquest dijous, 739 creus blanques de cartró, una per cada víctima de la violència masclista al llarg dels darrers 10 anys. Cadascuna de les creus porta el nom de la dona assassinada, la seva edat, lloc i data on va morir i el nom de qui la va matar. L'associació mantindrà les creus fins aquest diumenge i ha expressat que vol conscienciar sobre la violència masclista amb aquesta acció. Una comissió de manteniment vetllarà per l'estat d'aquesta instal·lació, atès que els materials de què està feta són molt sensibles a les condicions meteorològiques.

Summary: 739 creus blanques recorden a Vinaròs les víctimes de la violència masclista dels darrers 10 anys


L'editorial Casals replica al govern de l'Aragó que el llibre de text 'Literatura Universal' on hi apareix la referència a la "corona catalano-aragonesa" està realitzat per autors pels quals la Història "és una disciplina afí, però de la qual no són especialistes" i, per tant, segons subratlla, han recorregut a fonts de "suficient prestigi o autoritat" com la Història d'Espanya de l'editorial Labor, dirigida per Manuel Tuñón de Lara, on figura el terme "corona catalano-aragonesa". No obstant, en un comunicat, l'editorial Casals ha volgut deixar clar que "en cap moment" la seva intenció ha estat la de donar a la Història d'Espanya "un biaix ideològic determinat" i assenyala que "només s'ha de considerar l'ocorregut com una elecció d'una font històrica poc rigorosa en aquest aspecte". L'editorial Casals argumenta que la prova de no voler donar cap "biaix ideològic" és que el seu llibre d'Història d'Espanya, realitzat en aquest cas sí per un especialista en Història, no esmenta el terme en qüestió sinó el de "Corona d'Aragó". L'editorial ha assegurat que en una successiva reimpressió del llibre de text desapareixerà el concepte "corona catalano-aragonesa", així com en l'edició digital que es realitzarà a partir d'aquest dilluns. El govern de l'Aragó ha ordenat la retirada del llibre pel que considera "manipulació de la història". L'executiu aragonès critica que el llibre, de Literatura Universal, parlava de "corona catalanoaragonesa" en comptes de la "Corona d'Aragó". La publicació es feia servir en una optativa de primer de Batxillerat de l'institut Ramon y Cajal d'Osca que tenia 16 alumnes. La directora provincial va donar l'avís al govern d'Aragó, que ha ordenat la retirada d'aquest llibre a totes els centres que el facin servir.

Summary: L'editorial Casals admet l'"elecció d'una font poc rigorosa" en el llibre que parla de la "corona catalano-aragonesa"


El 45è Festival Internacional de Música de Cambrils (FIMC), que se celebrarà del 25 de juliol a l'11 d'agost, arrencarà amb l'espectacle de Sara Baras, el primer de dansa del festival. La programació del certamen que s'ha presentat aquest dijous inclou artistes com Álvaro Soler, Diego El Cigala, Carlos Núñez, Els Pets, Sau 30, Fangoria, Rozalén, Vanesa Martín, Rosario i Adexe&Nau. També es farà un tribut a Queen amb l'actuació de Momo. El festival té un pressupost d'1,6 milions d'euros, una xifra similar a l'any anterior i posarà a la venda 32.000 localitats a partir del pròxim dilluns. El director del FIMC, Martín Pérez, reconeix que la programació de l'edició passada no va ser del tot "encertada", però assegura que enguany l'encaren amb "il·lusió" i "sense dubtes".

Summary: Sara Baras obrirà el 45è Festival Internacional de Música de Cambrils


Girona reivindica l'escultor, dibuixant i gravador Fidel Aguilar amb una gran antològica a la Casa Pastors. La retrospectiva examina l'aportació singular que va representar la seva obra en el context de l'art català de principis del segle XX. Aplega més de 200 obres, entre escultures, pintures, dibuixos, ex-libris, relleus i motius ornamentals. Moltes d'elles són inèdites o poc conegudes. L'exposició 'Un meteorit fugaç: Fidel Aguilar (1894-1917)' repassa la trajectòria de l'artista, mort prematurament als 22 anys quan s'acabava de confirmar com el millor intèrpret a la ciutat de l'ideal noucentista. La mostra, comissariada per Eva Vázquez, es complementa amb nombrosa documentació gràfica, a més d'alguns motlles de Ceràmiques Marcó que van contribuir a divulgar pòstumament el seu llegat. Es podrà visitar fins al 10 de setembre. Probablement, no hi ha cap artista a Girona, exceptuant Santiago Rusiñol, sobre el qual s'hagi construït una mitologia tan sostinguda com en el cas de l'escultor, dibuixant i gravador Fidel Aguilar. I per raons del tot oposades. Els seus orígens humils, la formació gairebé autodidacta i la seva mort prematura als 22 anys, quan s'havia convertit en exponent del Noucentisme, l'han convertit en un símbol de l'artista pur vençut per l'infortuni. Ara, la ciutat reivindica el seu llegat coincidint amb el centenari de la seva mort. Una obra formada per escultures, xilografies, dibuixos, ex-libris i talles en fusta o pedra, a més de relleus i motius ornamentals per a mobles i edificis (la majoria, projectats per Rafael Masó, un dels seus principals mentors). Transcorreguts més de 25 anys des de l'última exposició monogràfica que se li va dedicar (va ser al 1991) 'Un meteorit fugaç: Fidel Aguilar (1894-1917)' fa coincidir el centenari de la seva mort amb una retrospectiva que examini l'aportació singular que va representar la seva obra en el marc de la Girona de l'època i en el conjunt de l'art català de principis del segle XX. Escultures i motlles La mostra a la Casa Pastors aplega més de 200 obres. Escultures, pintures, dibuixos, ex-libris, relleus i motius ornamentals. Moltes d'elles són inèdites o poc conegudes. A més, també s'exposa nombrosa documentació gràfica relacionada amb l'escultor i alguns dels motlles de Ceràmiques Marcó que van contribuir a divulgar pòstumament el seu llegat. Per posar-lo en relació amb l'art del seu temps, 'Un meteorit fugaç: Fidel Aguilar (1894-1917)' mostra una cinquantena d'artistes contemporanis, com ara Enric Casanovas, Josep Clarà, Xavier Nogués, Joaquim Claret, Josep Aragay, Celso Lagar, Frederic Marès o Josep Armengol. Tres eixos per descobrir les fonts iconogràfiques L'exposició planteja un recorregut que permet visualitzar les fonts iconogràfiques de Fidel Aguilar a partir de tres eixos. El primer, el context de la Girona del tombant de segle, en què encara predominava l'estètica entre romàntica i acadèmica de Jaume Pons Martí, Prudenci Bertrana, Joan Brull, Lluís Perich o Josep Pagès Ortiz. El segon, l'etapa del Noucentisme –aglutinat a l'entorn de la sala Athenea- que va afavorir el seu desvetllament als nous models de la modernitat del tombant de segle. Uns models que van representar artistes afins com Enric Casanovas, Josep Clarà, Gustave Violet, Esteve Monegal o Josep Armengol.  L'exposició es tanca amb un epíleg per posar de relleu la seva aportació pòstuma en el context de l'Art Déco i les successives resurreccions artístiques de què va ser objecte Fidel Aguilar a les següents generacions. Produïda per l'Ajuntament de Girona i comissariada per la periodista Eva Vázquez, la mostra que s'inaugura aquest dissabte es podrà veure fins al 10 de setembre.


El Jutjat d’Instrucció número 5 de Vilanova i la Geltrú ha decidit aquest dimecres enviar a judici la investigació contra l’actor Toni Albà per un delicte d’injúries per haver publicat una desena de tuits fent broma sobre temes relacionats amb la judicatura i les forces i cossos de seguretat. Segons ha avançat Tv3 i ha pogut confirmar l’ACN, el magistrat considera un agreujant el fet que l’actor hagi difós les seves opinions burlesques a través d’una xarxa social on té milers de seguidors, alhora que assegura que el contingut de les publicacions supera els límits de la llibertat d’expressió. Durant les properes setmanes s’espera que la Fiscalia presenti la seva petició de pena, mentre la defensa ha remarcat que insistirà en demanar l’absolució. Just fa una setmana, Albà va declarar als jutjats per segona vegada sobre aquesta causa i va remarcar que els seus tuits tenien la “voluntat de fer riure”, alhora que va demanar perdó “a qui s’hagués pogut sentir ofès”.

Summary: El jutge envia a judici Toni Albà per un delicte d’injúries per uns tuits contra la judicatura i els cossos de seguretat


Monton assegura que Sánchez "està degudament informat" i que té el seu "suport" ACN Madrid.-La ministra de Sanitat, Carmen Monton, ha negat aquest dilluns qualsevol irregularitat en el seu màster a la Universidad Rey Juan Carlos i ha assegurat que descarta dimitir. "No tots som iguals", ha sentenciat la ministra davant possibles similituds amb els casos del president del PP, Pablo Casado, o l'expresidenta de la Comunitat de Madrid, Cristina Cifuentes. En una roda de premsa per respondre a la informació publicada pel diario.es, la ministra ha explicat que el president del govern espanyol, Pedro Sánchez, està "degudament informat" i que sent que té el seu "suport". La ministra ha desmentit que se li convalidés cap assignatura perquè no ho va demanar i ha assegurat que té informació que acredita que va seguir "totes les indicacions" que se li van demanar i que es va matricular el 30 de setembre del 2011, tot i que no va anar amb "regularitat" a classe fins al gener. En aquest punt, ha apuntat que el màster es podia seguir a distància.

Summary: La ministra de Sanitat nega qualsevol irregularitat en el seu màster a la URJC i descarta dimitir


L'expresident de la Generalitat Jordi Pujol defensa que el tema de la llengua i, en particular, el català a l'escola és un tema nuclear "irrenunciable". En un article publicat a la web de l'associació Serviol, Pujol compara la importància del català per a Catalunya amb la del concert econòmic per al País Basc en un moment en què el PSC proposa flexibilitzar la immersió lingüística. "El concert era per al País Basc un element central i irreversible. I es podia entendre o en tot cas així era, i és. Quan algun partit espanyol l’ha volgut retallar o suprimir n’ha sortit escaldat. Doncs això mateix és la llengua per Catalunya. I també hi ha més d’un partit espanyol que furga en aquest sentit", ha argumentat. En aquest context, ha definit el català com una "part molt essencial de la personalitat de Catalunya" En l'article, Pujol explica converses que va mantenir amb l'aleshores diputat d'UCD Joaquín Garrigues i el mateix president del govern espanyol Adolfo Suárez sobre la importància del català per a Catalunya. Unes converses en les què els polítics espanyols entenien que el més irrenunciable per a Catalunya era la llengua, igual que per als bascos era el concert econòmic.  En la mateixa línia, l'expresident narra com el president del Tribunal Constitucional Francisco Tomás y Valiente estava preocupat per la sentència sobre la llengua de l'ensenyament a Catalunya perquè ho veia com una qüestió d'Estat que pot afectar "les bases del viure col·lectiu".  Segons Pujol, amb el tema de la llengua no només els partits sobiranistes sinó totes entitats polítiques, socials i sindicals i culturals de Catalunya haurien d'oposar-s'hi. Perquè, com el concert per al País Basc, "toquen una part molt essencial de la personalitat de Catalunya".

Summary: Jordi Pujol defensa que el català a l'escola és "irrenunciable" igual que el concert ho és per al País Basc


El diputat de la CUP Carles Riera ha assegurat que el Govern, així com JxCat i ERC, va "malbaratar la revolució democràtica" de l'1-O perquè no van trencar amb el règim del 78 després de "l'organització i desobediència dels carrers" i la "resistència a la violència de l'estat". Així, Riera ha fet una crida perquè a les eleccions del 26 de maig es posi "els ajuntaments al servei del poble, de l'autodeterminació i de la desobediència civil". "Que els ajuntaments esdevinguin nous murs de dignitat, de resistència i de lluita per la república", ha reivindicat.  Després que Poble Lliure, moviment intern de la CUP, hagi decidit presentar-se a les eleccions espanyoles en coalició amb Som Alternativa i Pirates sota el nom de Front Republicà per fer una política de "bloqueig" al Congrés, Riera ha considerat que aquest tipus de dinàmiques no són possibles ni a Brussel·les ni a Madrid. "I encara menys per l'autodeterminació o la sobirania", ha afegit Riera, tot apuntant que la majoria de "PP, PSOE, Ciutadans i Vox" és "implacable". "Això només es pot fer des de baix i per l'esquerra", ha reivindicat. Directes a la cita amb les urnes per a les eleccions municipals, la CUP ha celebrat aquest dijous al vespre un acte per reivindicar "municipis valents per canviar-ho tot". Des de les cotxeres de Sants, alcaldes i representants cupaires han llençat el missatge de "tombar el règim del 78" a través del municipalisme.

Summary: Riera (CUP) afirma que el Govern va "malbaratar la revolució" de l'1-O i crida a centrar la lluita als ajuntaments


La Fundació Tutelar de les Comarques Gironines ha assumit 114 nous casos el 2017, una xifra que representa una mitjana de 2,21 càrrecs per setmana. L'entitat, que enguany celebra 15 anys, protegeix un total de 870 usuaris. El seu director, Josep Maria Solé, ha detallat que aprofiten l'aniversari per adoptar una nova denominació que reflecteixi el canvi de paradigma en l'acompanyament de persones amb discapacitat. El resultat és 'Support', per demostrar, en un sol nom, que l'objectiu de l'entitat és estendre els drets humans de les persones amb discapacitat (ja sigui malaltia mental, deficiències cognitives per envelliment o discapacitats intel·lectuals). Solé ressalta que la llei està "obsoleta" perquè hi continua havent una tendència excessiva a les incapacitacions. A la demarcació, per primer cop, l'any passat van aconseguir que els jutges es decantessin més per curateles (més flexible perquè l'usuari té més capacitat de decisió) que per tuteles. La Fundació Tutelar de les Comarques Gironines (dedicada a la protecció jurídica i al suport social de persones amb discapacitat) ha presentat aquest dimecres, coincidint amb el 15è aniversari de la seva creació, el projecte que orientarà la seva activitat durant els propers anys i que l'ha conduït a un canvi de nom i marca. L'objectiu de l'entitat és plasmar, a través de la nova denominació 'Support', el canvi de paradigma que deixa enrere la visió paternalista basada en la incapacitació i la per dona pas a pràctiques basades en el reconeixement del dret de la persona a implicar-se en les decisions que l'afectin.  La Fundació, que treballa en l'actualitat en la redacció d'uns nous estatuts, aposta per desenvolupar el que ha de ser un servei de suport a la presa de les decisions, en col·laboració amb agents socials de territori, utilitzant les eines legals existents com a mecanismes de suport a la presa de decisions (tutela, curatela i assistència), des de la perspectiva menys restrictiva possible de l'autonomia de les persones. Per tal d'assolir aquest objectiu, la Fundació acabarà d'adaptar aquest any tots els seus procediments de treball en un Pla de Qualitat que busca reduir les intervencions que puguin limitar els drets de les persones que acompanya.  L'any 2017, la fundació ha assumit 114 institucions nous casos. Solé ha ressaltat que el canvi de paradigma i la feina feta està donant resultats a les comarques gironines perquè, per primer cop, els jutjats s'han decantat més per curateles que per tuteles. En concret, han resolt 40 curateles (menys proteccionistes perquè els usuaris tenen més capacitat de decisió) per davant de 32 tuteles. A més, entre les curateles n'hi ha 35 de les anomenades modulades, que són encara menys restrictives. També hi ha hagut 16 assistències i 7 poder notarials actius. Solé ha detallat que cada vegada hi ha més gironins que busquen suport voluntàriament per utilitzar els mecanismes previstos per la llei en previsió d'un possible deteriorament cognitiu o per buscar acompanyament per problemes puntuals, com ara de gestió econòmica o a l'hora de tramitar gestions complicades com ara sol·licituds d'ajuts.  Solé ha ressaltat que la llei actual està "obsoleta" però celebra que el Ministeri de Justícia hagi obert, encara que "tard", un procés per demanar aportacions per actualitzar la legislació.  La Fundació també vetlla perquè les persones amb discapacitat no siguin víctimes de familiars o de l'entorn proper que se n'aprofitin. En aquest sentit ha ressaltat que han detectat i denunciat dos casos de persones vulnerables que han estat víctimes d'espoli, tot i que la investigació està en un punt molt inicial.

Summary: La Fundació Tutelar rep 114 nous casos el 2017 i augmenten els gironins que busquen suport voluntàriament


L'alcaldessa de l'Hospitalet i nou membre de l'executiva del PSOE, Núria Marín, ha afirmat que el president Carles Puigdemont tenia totes garanties que no s'aplicaria l'article 155 si convocava eleccions  i renunciava a la DUI. En declaracions a 'Els Matins de Catalunya Ràdio', Marín ha assegurat que tant ella com el primer secretari del PSC, Miquel Iceta, entre d'altres, van treballar intensament per aconseguir aquestes garanties que "estaven sobre la taula" dies abans que Puigdemont descartés els comicis i ha acusat el president de "no estar dient tota la veritat" al voltant de la qüestió. Sobre les raons del president per recular tot i disposar de les garanties que exigia, Marín ha recordat que "van passar moltes coses" 	que Puigdemont algun dia haurà d'explicar. "En aquests moments les coses s'han d'explicar. Els ciutadans de Catalunya necessiten saber clarament què ha passat i quins han estat els enganys, les mitges veritats i les mitges mentides que s'han anat dient", ha afegit.  Sobre les eleccions del pròxim 21 de desembre, Núria Marín ha assegurat que el millor que li pot passar a Catalunya és que surti un govern presidit per Miquel Iceta "amb els suports que calgui" i ha insistit que el PSC no farà presidenta a Inés Arrimadas ni a un independentista. També ha deixat clar que els resultats dels comicis no solucionaran el problema que viu Catalunya que, segons el seu parar, passa pel diàleg i no per un referèndum.

Summary: Núria Marín afirma que Puigdemont tenia totes les garanties que no s'aplicaria el 155 si convocava eleccions


Fa una crida al votant que aposti per la construcció d'una democràcia real, per una sobirania des de baix i per canviar el país  ACN Barcelona.-El candidat d'En Comú Podem a les eleccions, Xavier Domènech, ha mostrat aquest dissabte "el seu ple respecte al que representa la CUP, que viu un debat molt intens i central pel país". "Si hi ha una part de votants de la CUP que entén que nosaltres som la seva opció, encantats", ha reconegut Domènech, qui ha assenyalat que "no es tracta d'anar a buscar el votant de ningú sinó de buscar el votant de tots". Domènech ha estat preguntat per una enquesta d''El Periódico de Catalunya' del GESOP que indica que el 31,9% de votants de la CUP donarien suport a En Comú Podem a les eleccions al Congrés dels Diputats del 20 de desembre.  Domènech ha manifestat que el votant "és sempre de si mateix i no està capturat per ningú". En aquest context, ha recalcat que han apostat sempre pel votant que cregui "en la construcció d'una democràcia real, en una sobirania real des de baix i que estigui per canviar el país per construir-ne un de nou".

Summary: Domènech: "Si hi ha una part de votants de la CUP que entén que nosaltres som la seva opció, encantats"


El candidat del PPC diu que la Presidència de la Generalitat estarà "sota vigilància" dels cupaires i que "no podria haver caigut més baix" ACN Barcelona.- El candidat del PPC a les eleccions del 20-D i ministre de l'Interior, Jorge Fernández Díaz, ha opinat aquest divendres que JxSí ja té un acord amb la CUP pel qual Artur Mas passarà d'estar en funcions a ser president "en precari", ja que tindrà "data de caducitat" i estarà "sota vigilància" dels cupaires, que "l'examinaran per veure si ha aprovat". Abans de participar en una trobada amb militants al barri de Les Corts de Barcelona, Fernández Díaz ha opinat que la Presidència de la Generalitat "no podia caure més baix". Al seu parer, és "indigne" que estigui "suplicant" a un partit "antisistema" i contrària a la UE i a la OTAN. "A vegades la realitat supera a la ficció", ha dit. Segons el popular, la immensa majoria de catalans mai haurien pensat que es trobarien en una situació com l'actual, amb un govern en funcions i una CDC "que ara no se sap què és" i que està "suplicant" perquè Mas sigui investit. "El que s'està fent és indigne en termes polítics i absolutament lesiu i contrari als interessos de Catalunya", que el que necessita és estabilitat jurídica i seguretat, ha conclòs.

Summary: Fernández Díaz creu que ja hi ha acord amb la CUP perquè Mas passi d'estar en funcions a ser president "en precari"


El jutjat contenciós administratiu número 2 de Tarragona ha arxivat provisionalment les actuacions per una presumpta inacció de l'Ajuntament de Calafell pels sorolls provocats per l'oci nocturn al carrer Monturiol. La justícia investigava el consistori per no haver complert les indicacions fixades per una sentència prèvia, amb la qual l'obligava a resoldre les molèsties generades per pubs i discoteques. Tot plegat, té origen en la denúncia interposada fa tretze anys per una veïna de la zona. El govern municipal ha celebrat la fi de la causa i ha destacat que la resolució demostra que ha fet tot allò que se li indicava "per aconseguir la màxima convivència". L'executiu local avisa que "no baixarà la guàrdia" a la zona d'oci nocturn. Aquest arxivament, fet públic pel mateix consistori, arriba un any després que la justícia també arxivés la investigació per un delicte ecològic pels sorolls derivats del mateix carrer Monturiol. En aquell moment, el jutjat del Vendrell va concloure que els exregidors de Medi Ambient Josep Parera i José Antonio Jiménez van impulsar diverses mesures per pal·liar les molèsties. Pel que fa a l’exregidor Rafel Solé, el magistrat va puntualitzar que no el podia investigar perquè havia estat el responsable d’Urbanisme, sense competències en Medi Ambient. L’alcalde de Calafell, Ramon Ferré, ha assegurat que els dos arxivaments constaten que l'Ajuntament "ha treballat bé", si bé ha subratllat que a partir d'ara "es mantindrà la mateixa exigència, si no més". "L’arxiu de les actuacions no és un punt i final, sinó una indicació que cal seguir en la línia que ja portàvem i fins i tot intensificar-la”, ha afegit Ferré a través d'un comunicat. El batlle ha destacat que els darrers anys l'Ajuntament ha reforçat el control sobre la normativa que han de complir els locals i també la vigilància del consum d’alcohol per menors. També remarca que hi ha més presència policial, s'han instal·lat càmeres de seguretat i s'han desplegat campanyes informatives i cíviques.  Al mateix temps, segons el consistori, s’han "multiplicat" les denúncies i les sancions per activitats incíviques a l'entorn del carrer Monturiol per haver fet 'botellón', miccionar al carrer, cantar o portar la música del cotxe a volum molt alt. L’Ajuntament apunta que està impulsant un nou model de lleure nocturn al municipi, amb la redacció d’un pla que plantejarà mesures per a un oci "saludable i respectuós".

Summary: Arxiven la investigació contra l'Ajuntament de Calafell pels sorolls de l'oci nocturn


Investigadors de l'Institut d'Investigació Biomèdica de Bellvitge (IDIBELL), la Universitat de Göttingen i la Universitat de Münster han dissenyat un nou model molt fàcil d'utiltizar per a predir l'esperança de vida de la malaltia de Creutzfeldt-Jakob. Es tracta d'una malaltia neurodegenerativa minoritària, amb una taxa anual d'1,5 casos per cada milió d'habitants, el que suposa uns 11 casos anuals a Catalunya. La malaltia té una progressió molt ràpida i fatal i l'esperança de vida mitjana és de mig any després del diagnòstic. Els símptomes característics són la demència i la pèrdua ràpida i progressiva de les capacitats motores i mentals. El model s'ha presentat a la revista 'Alzheimer's and Dementia'.  Aquest model s'ha creat basant-se en quatre dades bàsiques que tots els metges tenen el moment del diagnòstic: edat, sexe, varietat del gen de la proteïna priònica i concentració de la proteïna tau en el líquid cefaloraquidi. En els pacients d'aquesta malaltia se sol seqüenciar el gen PRNP per tal de determinar si l'origen de la mateixa és genètic o esporàdic, per això és fàcil saber quina de les tres varietats del gen es presenta. Pel que fa a la concentració de tau, és un indicador del dany neuronal.  Els investigadors han dissenyat sis taules que combinen les quatre dades bàsiques i permeten extrapolar-ne els mesos d'esperança de vida del pacient. L'investigador principal del grup de Neuropatologia de l'IBIDELL i CIBERNED, Franc Llorens, ha destacat que es tracta del primer model pel pronòstic de pacients amb aquesta malaltia i ha assegurat que és una eina fàcil "que no necessita coneixements previs d'estadística, epidemiologia o de la mateixa malaltia".  La doctora Nicole Rübsamen, de la Universitat de Münster, ha afegitque és un "bon punt de partida" per poder anar optimitzant el model amb nous factors que en un futur puguin ser interessants.  Saber l'esperança de vida no només ajuda els pacients i les famílies, sinó que pot contribuir en els estudis d'eficàcia de nous tractaments ja que si no se sap l'esperança de vida inicial no es pot saber si un tractament ha suposat o no un benefici. Un cop s'obté aquesta dada es pot fer una comparació entre l'esperança de vida abans del tractament i després d'aquest.  L'estudi mostra els resultats de la cohort més gran del món de pacients amb Creutzfeldt-Jakob, amb més de 1.200 casos. En tractar-se d'una malaltia minoritària, el Centre Nacional de Referència a Alemanya ha necessiat 25 anys, del 1992 al 2017, per reunir suficients dades per fer l'estudi.

Summary: Dissenyen un nou model fàcil d'utilitzar per a predir l'esperança de vida d'una malaltia neurodegenerativa


L’Ajuntament de Barcelona ha fet un primer balanç del fort temporal marítim i ha calculat que ha causat danys per valor de 350.000 euros en mobiliari a les platges. “En general totes les platges de la ciutat excepte Somorrostro i Barceloneta han tingut afectacions de mobiliari: desplaçaments de passarel·les i aparcaments de bicicletes, dutxes ensorrades, etcètera”, ha assenyalat el comissionat d’Ecologia, Frederic Ximeno. “Tot i això, una de les grans afectacions del temporal ha estat a la zona de Banys del Fòrum, on el 75% del solàrium de fusta es troba afectat degut a l’impacte de les onades, i el fort vent ha malmès el canyís dels umbracles”, ha precisat Ximeno. “Una part de les penínsules de marbre també han estat arrencades del paviment, apareixent a la zona del solàrium”, ha afegit el comissionat d’Ecologia. Paral·lelament, el dic exterior del Port Fòrum també ha patit l’embat del temporal i estimen que la reparació s’apropa al milió d’euros.

Summary: Barcelona calcula que el temporal ha causat danys per valor de 350.000 euros en mobiliari a les platges


Figueres acollirà l'estrena d''Alexandre Deulofeu, l'historiador del futur', un documental coproduït per VisionaTV i TV3, que vol "fer justícia" i donar a conèixer un personatge "apassionat" i "brillant", segons els seus impulsors. Al capdavant hi ha el nét, Juli Gutiérrez, i el periodista David de Montserrat, que s'han proposat difondre la vida, el pensament i les prediccions que va fer els anys quaranta a través de la teoria que va desenvolupar, 'Les matemàtiques de la història', amb la qual va predir la caiguda de l'URSS o la reunificació d'Alemanya. "Tot el que pronostica es compleix; pot fer esfereir o ràbia, però la qüestió és que es capaç de prendre-li el pols a la història", subratlla Gutiérrez. La preestrena serà el 12 de novembre al Teatre Jardí de Figueres. Properament s'emetrà per TV3.

Summary: Figueres acollirà la preestrena del documental sobre Alexandre Deulofeu, un "historiador del futur" poc conegut


Carrizosa creu que el grup majoritari ha ajornat el debat sobre la moció dels cupaires per "guanyar temps" i negociar entre ells ACN Barcelona.-El portaveu de C's al Parlament, Carlos Carrizosa, ha considerat aquest dimarts que l'independentisme s'està "refredant" dins de JxSí tot i que segueixen sent "ostatges" de la CUP. "S'estan refredant els ímpetus de JxSí igual que s'estan refredant a la societat", ha opinat després que la mesa de la cambra hagi decidit ajornat el debat sobre l'admissió a tràmit de la moció dels cupaires, que insta el Govern a aplicar la resolució del 9-N, anul·lada pel TC. Carrizosa ha opinat que el grup majoritari ha pres aquesta decisió "per guanyar temps". "Han tirat la pilota una mica més endavant per guanyar una mica més de temps, i ho utilitzaran per negociar entre ells veure quina sortida tenen", ha apuntat el portaveu de C's, que ha posat de manifest les "discrepàncies d'enfoc" entre JxSí i la CUP. En declaracions als periodistes, Carrizosa ha trobat "molt lamentable" que el Govern i la política catalana estigui "depenent d'uns antisistema", i s'ha mostrat convençut que la majoria d'electors independentistes "no vol saltar-se les lleis i el conflicte permanent". "Veurem la setmana que ve el proper capítol del serial protagonitzat per la CUP i JxSí", ha conclòs.

Summary: C's creu que l'independentisme s'està "refredant" dins de JxSí tot i que segueixen sent "ostatges" de la CUP


El paisatge del Priorat no ha estat seleccionat com a candidat espanyol per ser declarat patrimoni mundial de la Unesco el 2018. El Consell de Patrimoni Històric ha aprovat aquest divendres la presentació de "Paisatge Cultural de Risco Caído i els espais sagrats de muntanya de Gran Canària" com a candidata per Espanya a la llista de Patrimoni Mundial de la Unesco per a l'any vinent. L'associació Prioritat, que agrupa el teixit socioeconòmic i cultural de la comarca, ha treballat per impulsar la candidatura que reconeix el seu paisatge agrícola des del 2007. El Sitio del Retiro y del Prado, a Madrid, també optava a ser seleccionat. Durant la reunió, els representants de la Generalitat han exposat els valors de la candidatura 'Priorat-Montsant-Siurana' exposant-los com "uns valors mil·lenaris, que presenten una continuïtat llegible i comprensible, i que, alhora, són un compendi del mosaic de policultiu de les terres accidentades de l'interior". Els defensors de la candidatura també han argumentat l'oportunitat i significació d'una proposta que fa valdre un model agrari que, propi de la península, pot esdevenir referent de sostenibilitat i viabilitat de tota l'àrea de la Mediterrània. Reformulació fins al setembre Després de no haver estat seleccionada, la candidatura serà reformulada per tornar-la a presentar al setembre. Segons ha explicat a l'ACN el president del Consell Comarcal del Priorat, Joan Carles Garcia, ara es treballarà durant aquests set mesos per "reforçar aspectes de la candidatura que han de quedar més clars en un aspecte tècnic" en un projecte "de complexitat" i amb molts "punts transversals". Segons Garcia, no hi ha tristesa per no haver estat seleccionats ara perquè eren conscients que la candidatura canària de Risco Caído "ho tindria més senzill". Amb tot, és molt optimista i ha apuntat que "és molt probable" que el paisatge del Priorat acabi sent seleccionat per l'Estat espanyol, per davant de l'altre paisatge de Madrid que tampoc ha estat seleccionat aquest divendres. Segons ha explicat Garcia, aquest és el darrer any que hi podrà haver dues candidatures de paisatge davant la Unesco. "Ens quedem amb què el projecte ha estat molt ben valorat i que s'ha tingut en compte que el pla de gestió estigués fet de baix cap a dalt, amb tot el territori implicat", ha afirmat. El "problema o feblesa" ha vingut per "la mateixa riquesa de la candidatura", segons Garcia, que ha explicat que des del Consell del Patrimoni "volen que s'aclareixi més quina és l'excepcionalitat que conforma el paisatge tan singular de la comarca". "La riquesa del paisatge és difícil d'explicar", ha admès el president del Consell Comarcal, que recorda que aquest no és un projecte "nascut del no-res", sinó que el territori ja ha estat reconegut amb la Carta europea de turisme sostenible (CETS) i amb una estratègia de sostenibilitat i integració paisatgística en marxa. El president del Consell Comarcal ha defensat que la candidatura a la Unesco és "un objectiu i una eina" i que seguiran treballant amb la mateixa estratègia. Ser reconeguts com a Patrimoni Mundial de la Humanitat per la Unesco dotaria la comarca prioratina de molta projecció però entenen que simplement impulsant la candidatura també han aconseguit donar a conèixer el territori i realçar-lo. La candidatura 'Priorat-Montsant-Siurana, mosaic mediterrani' està promoguda per l'Associació Prioritat, el Consell Comarcal del Priorat i la Diputació de Tarragona.

Summary: El paisatge del Priorat no és seleccionat com a candidat espanyol per ser declarat patrimoni mundial de la Unesco el 2018


L'Associació Espanyola de Fabricants d'Automòbils i Camions (Anfac) ha celebrat l'aprovació al Consell de Ministres del Pla Renove 2020 per renovar el parc de vehicles a Espanya. "Aquest pla és absolutament necessari per abordar i superar la difícil situació en què es trobar el sector per la crisi del coronavirus", ha assegurat José López-Tafall, director general d'Anfac, en una nota de premsa. Els fabricants creuen que els incentius per l'automoció espanyols "estan alineats" amb els de països competidors com França. "Les vendes estan enfonsades però el trànsit de clients està tornant als concessionaris. Aquestes ajudes serviran per consolidar operacions i remuntar en part la caiguda que estàvem registrant en les matriculacions", ha dit. L'executiu espanyol ha aprovat el programa dotat amb 250 milions d'euros per estimular la demanda, activar la producció a l'Estat i promoure la substitució de vehicles antics. Les ajudes es concediran de forma directa i poden ser d'entre 300 i 4.000 euros, segons el tipus de vehicle i el beneficiari. Es comptarà amb 500 euros addicionals en cas de desballestament d'un cotxe de més de 20 anys. Per López-Tafall, aquests incentius donen un "missatge molt potent cap a fora, cap a les cases matrius de la nostra indústria automobilística, per la qual que Espanya treballa per un mercat fort per a tota mena de vehicles i per la competitivitat del seu sector". El director general d'Anfac també destaca que l'impuls a la demanda de vehicle zero emissions, obligant a desballestar els vehicles més vells i contaminants de les carreteres per substituir-los per cotxes més eficients. A parer de l'associació, les mesures són "perfectament compatibles amb els objectius d'emissions zero el 2050 i alineats amb les propostes europees".

Summary: Anfac celebra l'aprovació del Pla Renove: "És absolutament necessari per superar la difícil situació del sector"


El rei Felip VI ha apel·lat a la "cooperació institucional" i al "compromís ferm" de les institucions perquè el Mobile World Congress (MWC) es mantingui a Barcelona. Ho ha fet durant el discurs al sopar de gala que dona inici als actes d'aquesta cita i que ha provocat protestes a les portes del Palau de la Música contràries a la seva presència arran del seu discurs del 3 d'octubre. El monarca no ha fet cap al·lusió a la situació política catalana, ni a l'1-O, així com tampoc a la polèmica per la seva visita. Felip VI ha defensat que la cooperació institucional "amb objectius clars i en benefici de tots" és una "clau evident" de l'èxit del MWC i ha dit que el compromís de les administracions, corporacions i companyies "ha de ser sempre un propòsit essencial perquè la trobada segueixi consolidant de cara al futur la seva projecció i influència a tot el món" i ho continuï fent des de Barcelona. El ministre d'Energia, Turisme i Agenda Digital, Álvaro Nadal, també ha apel·lat a la "col·laboració entre administracions" i l'alcaldessa de Barcelona, Ada Colau, ha dit que la ciutat està dedicada més que mai a la "llibertat d'expressió i la defensa dels drets humans".

Summary: Felip VI apel·la a la "cooperació" i al "compromís ferm" de les institucions perquè el MWC romangui a Barcelona


El Museu Nacional d'Art de Catalunya (MNAC) ha tornat a obrir les portes al públic aquest dimecres després d'adequar tots els espais "amb les màximes condicions de seguretat". El seu director, Pepe Serra, ha rebut des del vestíbul les desenes de visitants que esperaven a l'entrada i que a partir de les 10 del matí han començat a recórrer els 50.000 metres quadrats de l'edifici. La institució ha reestructurat la programació per tal d'estalviar 900.000 euros i compensar així la pèrdua de 2,1 MEUR en ingressos. El museu obrirà també els diumenges a la tarda i un bus llançadora el connectarà amb plaça Espanya. En els propers mesos, Serra assegura que se centraran en què entitats i col·lectius socials de la ciutat "es facin seu el museu".

Summary: El MNAC reobre les portes al públic amb la voluntat que col·lectius socials de Barcelona "es facin seu el museu"


Torà (la Segarra) ha celebrat aquest dissabte a la tarda els actes centrals de la Festa del Brut i la Bruta amb el pregó de Carnaval, protagonitzat per un jutge Llarena que ha "dictat sentència" a tots els veïns del municipi, i la posterior dansa del Bonic i la Bonica. La festa, que enguany ha arribat a la seva 31a edició, també ha commemorat els 25 anys de la Bruta, la primera geganta femenina que es va incorporar a la celebració. La celebració, que cada any es fa el cap de setmana abans de Carnaval, té el seu origen en l'antiga festa de la Llordera, festa documentada, almenys, des de mitjans del segle XVIII. L'any 1990 un grup de joves de Torà la van recuperar. La 31a edició de la Festa del Brut i la Bruta va començar divendres, encara que els actes centrals i els més multitudinaris s'han celebrat aquest dissabte a la tarda a la plaça del Pati. Precisament aquesta plaça ha estat l'escenari on ha irromput una persona disfressada de jutge Llarena, acompanyada de dos 'Guàrdies Civils' i una secretària, al ritme de la Marxa Imperial de la Guerra de les Galàxies. Amb un to satíric i amb molt d'humor, el pregoner ha fet un repàs als fets més destacats de l'any a Torà i també ha dictat sentència a tots els veïns de la vila.  El pregó ha donat pas a la part més tradicional de la Festa, la dansa del Bonic i la Bonica, al so dels violins i els ballets dels gegants. Uns ballets que s'han anat repetint per diverses places de la localitat. L'any passat va ser el gegant Brut el que va celebrar els 25 anys a la festa i enguany ha estat el torn de la seva parella, la Bruta. La veïna que la interpreta des de fa set anys ha indicat que la Bruta representa els valors que "un bon carnavalero" ha de tenir: ser "extravertida, lliure, divertida i riallera". De fet, el lema de la Bruta és "menys pastilles i més riures".  L'edició, que enguany s'ha celebrat els dies 14 i 15 de febrer, està organitzada per l'Associació Cultural el Brut i la Bruta amb la col·laboració de diverses entitats de Torà. Un dels sis membres que formen aquesta associació, Jordi Vila, ha explicat que el Brut i la Bruta és la festa "més destacada del municipi", ja que inclou diversos actes que apleguen públic de totes les edats. Sobretot, però, ha indicat que aquest Carnaval destaca per la "tradició i història", que és el que la fa "singular". La celebració té el seu origen en l'antiga festa de la Llordera, una celebració popular de Torà, que tenia lloc el dijous gras, anomenat Llarder o Llorder. Està documentada, almenys, des de mitjans del segle XVIII i la tradició marcava que hi havia uns personatges, el bonic i la bonica i el brut i la bruta, que ballaven pels carrers de la vila al so d'un violí per anar a buscar almoina per fer el sopar de dijous gras. L'any 1990 un grup de joves de Torà va decidir recuperar la festa, que en l'actualitat manté els fets més característics del seu origen.

Summary: Un jutge Llarena "dicta sentència" a tots els veïns de Torà en la 31a Festa del Brut i la Bruta


‘Casa Nostra, Casa Vostra’ ha afirmat que totes les institucions poden fer molt per millorar la situació de les persones refugiades i “cadascuna en el seu àmbit de competències”. “L’actual crisi del refugi a Europa ens interpel·la a tots, començant per la ciutadania i acabant per les institucions: ajuntaments, Generalitat, govern espanyol i Comissió Europea”, assenyalen des de la campanya. “Tots podem fer alguna cosa i, si no la fem, ens n’hem de considerar responsables”, han continuat des de ‘Casa Nostra, Casa Vostra’. Durant la gala musical ‘Volem Acollir’ al Palau Sant Jordi, el periodista Jordi Évole va criticar en el seu discurs la inacció dels polítics: “Jo crec que aquest no és només un problema de competències, és un problema d’incompetències”, va disparar Évole. Una afirmació que va generar cert enrenou entre membres del Govern i del grup de Junts pel Sí. La consellera de Treball, Afers Socials i Famílies, Dolors Bassa, va reivindicar via Twitter el Pla català de refugi i va recordar a Évole que l'asil “només el poden donar els estats”. “Que no va de competències? L’asil només el poden donar els estats. Per això volem ser estat”, ha recalcat Bassa. “Estem al Palau Sant Jordi perquè el Govern vol acollir”, ha insistit la consellera de Treball. El portaveu d’ERC al Congrés, Gabriel Rufián, també ha ficat cullerada en la mateixa xarxa social. “Parla Jordi Évole. Segons ell que aquí hi hagi un govern demanant acollir i un altre que li impedeixi no és un problema de competències”, ha ironitzat Rufián. El diputat de Junts pel Sí Lluís Llach ha volgut recordar al periodista “l’esforç de la Generalitat, ajuntaments, entitats i sobretot de la gent, que ja fa setmanes que podem acollir”. “Estem preparats per acollir més de 1.200 persones, amb 745 pisos i 450 equipaments residencials i l’estat ho impedeix”, ha assenyalat Llach en un seguit de piulades a Twitter. “Des de l’estima, t’ofereixo Jordi Évole una frase més ajustada. Si no vols incompetència, guanya’t la independència”, ha conclòs el diputat de Junts pel Sí.  Bassa acusa Millo de "mentir" Parlant de la xifra de refugiats, el delegat del govern espanyol a Catalunya, Enric Millo, va carregar aquest dissabte contra el Govern per haver comunicat per carta a Brussel·les que tenia disponibles 4.500 places per a refugiats. Segons Millo, això "no és veritat" ja que "només ha ofert 300 places de les quals la meitat no estan disponibles". A través de Twitter, la consellera Dolors Bassa va acusar Millo de "mentir" i va assegurar que el Govern "manté" aquest pla però ha recordat que el juny del 2016 la Generalitat va comunicar al govern de l'estat que Catalunya tenia 900 places i la resposta va ser "no podem portar més refugiats". "Faria bé l'Estat en complir els seus compromisos i portar refugiats. I aleshores la Generalitat els acollirà. O farem nosaltres d'Estat", va reblar la consellera de Treball, Benestar Social i Famílies. Totes les institucions tenen “competències” Davant d’aquest foc creuat entre institucions sobre l’acollida de refugiats, ‘Casa Nostra, Casa Vostra’ ha assegurat que totes tenen “competències” per millorar la situació dels refugiats, des dels ajuntaments fins a la Comissió Europea. Segons ha detallat l’organització de la campanya, els ajuntaments tenen la responsabilitat de garantir la inclusió de les persones a la societat. “Per tant, poden destinar més recursos als serveis socials, impulsar programes municipals d’acollida, atendre la diversitat, posar recursos espacials per a l'aprenentatge de la llengua, promoure polítiques públiques que facilitin l’accés a l’habitatge i administrar polítiques de seguretat inclusives i no discriminatòries. També poden agilitzar els tràmits d’empadronament, perquè d’això en depèn l’accés a serveis bàsics”, han enumerat des de Casa Nostra, Casa Vostra’.  “La Generalitat, per la seva banda, pot atendre l’acollida amb polítiques específiques i té competències en Salut, Educació, Habitatge, Treball i Assistència Social, i les polítiques en aquests àmbits són clau per a l'atenció i la inclusió de les persones sol·licitants d'asil”, han continuat des de l’organització. “S’ocupa, amb els ajuntaments, de fer els informes d’arrelament que faciliten el permís de residència per a persones estrangers”, han reblat des de ‘Casa Nostra, Casa Vostra’, que pel que fa al govern espanyol recorda que “ha de proporcionar vies segures i legals per evitar les morts de les persones que intenten arribar al territori de l’Estat”. “Aplicant i augmentant les places de reassentament; atorgant l'asil, la protecció internacional i els visats humanitaris en ambaixades i consolats en origen o en països de trànsit i flexibilitzant la reunificació familiar”, han especificat.  Espanya, obligada a acollir 10.772 refugiats “Espanya, a més, està obligada al compliment dels compromisos d’acollida del 2015, que la comprometien a reubicar i reassentar 10.772 persones (17.773 si comptem els que inicialment havien de venir d’Hongria), i està molt lluny de fer-ho”, han criticat des de ‘Casa Nostra, Casa Vostra’. Finalment, i pel que fa a la Comissió Europea, des de la campanya s’ha recordat que pot instar més fermament els Estats membres a fer complir els compromisos d’acollida adoptats pel Consell de Justícia i d’Assumptes d’Interior. “I, a més, pot dotar de més recursos l’Agència Europea per l’Asil, en comptes de reforçar el Frontex, com ha fet en els últims anys”, han conclòs des de ‘Casa Nostra, Casa Vostra’.

Summary: 'Casa Nostra, Casa Vostra' creu que totes les institucions tenen “competències” per millorar la situació dels refugiats


Els Mossos d’Esquadra han detingut un home a Santa Coloma de Gramenet per apunyalar al mig del carrer un nen de 8 anys. Segons ha avançat la Cadena SER i han confirmat a l’ACN fonts de la policia catalana, els Mossos han rebut l’avís a les nou del matí d’un apunyalament a la zona comercial del barri del Fondo i en el mateix lloc dels fets s'ha detingut el presumpte autor. El menor ha estat trasllada pel SEM a l'Hospital Vall d'Hebron i el seu estat és greu però estable, amb pronòstic reservat, segons fonts del centre sanitari. Segons ha pogut saber l’ACN, el presumpte agressor és tiet de la víctima.

Summary: Detingut un home per apunyalar un nen de 8 anys a Santa Coloma de Gramenet


Homs crida a "parar els peus" a un PP que té una "voluntat inequívoca d'humiliar" i s'amaga darrere dels tribunals per no dialogar ACN Barcelona.- El president de la Generalitat en funcions i de CDC, Artur Mas, ha advertit del risc que el sobiranisme es quedi a casa el 20-D, especialment aquells que estan "desconcertats o confosos" per la manca d'acord amb la CUP. "Tot sobiranista d'aquest país que ha estat a qualsevol de les manifestacions, que va votar sí-sí el 9-N i que ara no ens vagi a votar, que no voti per la sobirania de Catalunya també el 20-D, està regalant el vot al PP, a C's i a tots aquests que després utilitzaran aquests vots per enfonsar-nos i escanyar-nos", ha advertit. En l'acte d'enganxada de cartells al pavelló Nova Icària, el candidat de Democràcia i Llibertat, Francesc Homs ha cridat a "parar els peus" a un PP que té una "voluntat inequívoca d'humiliar" i s'amaga darrere dels tribunals per no dialogar.

Summary: Mas avisa el sobiranisme "desconcertat" que si no participa el 20-D regalarà el vot als que volen "enfonsar" Catalunya


L’Hospital Joan XXIII de Tarragona i l’Arnau de Vilanova de Lleida, juntament amb cinc centres més d’arreu de l’Estat, han desenvolupat un model d’acreditació de qualitat de les unitats que tenen cura de pacients amb Malaltia Renal Crònica Avançada (MRCA) que és pioner al món. El sistema s’ha elaborat en col·laboració amb pacients, la infermeria nefrològica i la Organización Nacional de Trasplantes (ONT). El seu objectiu és millorar l’atenció dels pacients que passen a les unitats en les quals es tracten les persones en els estadis amb un índex de mortalitat més avançat i amb menys qualitat de vida. L’MRCA afecta a dues persones per cada 1.000 habitants, unes 15.300 a Catalunya, i té una mortalitat d’entre el 8% i el 10%. El model l’han desenvolupat, a més del Joan XXIII i l’Arnau de Vilanova, el Complejo Asistencial Universitario de Lleó, l’Hospital Universitario Marqués de Valdecilla de Santander, l’Hospital Universitario Son Llàtzer de Palma de Mallorca, l’Hospital Universitario Infanta Leonor de Madrid, i l’Hospital Universitario Puerto Real. L’objectiu final és millorar la supervivència dels malalts, endarrerir la progressió de la malaltia i afavorir una transició adequada a la diàlisi i el transplantament, a més de promoure l’autonomia del pacient.

Summary: L’Hospital Joan XXIII i l’Arnau de Vilanova creen un model per millorar l’atenció a les persones amb Malaltia Renal Crònica Avançada


L'Orquestra Camera Musicae recuperarà aquest diumenge en el concert especial pel 10è aniversari al Palau de la Música el 'Rèquiem' de Gabriel Fauré, l'obra amb la qual la formació va debutar. La soprano Núria Rial, el baríton Àngel Òdena i el Cor Jove de l'Orfeó Català sota la direcció de Tomàs Grau també interpretaran la '4a Simfonia' de Txaikovski. La formació amb seu a Tarragona programa aquest 2016 50 concerts -entre els que destaca el concert de la violinista Alexandra Soumm, la clarinetista Sabine Meyer i un concert de la pianista Alba Ventura dirigit per Ros-Marbà-, té temporades establertes a la capital tarragonina i al Palau de la Música i enregistrarà dos discos. El violoncel·lista andorrà Lluís Claret serà el nou artista resident durant tres temporades a l'Orquestra Camera Musicae, que per primera vegada programarà un recital.

Summary: L'Orquestra Camera Musicae recupera el 'Rèquiem' de Fauré pel concert del 10è aniversari, la seva obra de debut


La Sagrada Família ha acollit el concert especial del Simposi Mundial de Música Coral. El temple ha estat l'escenari d'un concert únic i mundial de música sacra protagonitzat per una vintena de cors catalans i mig miler de cantaires. Les formacions han preparat un repertori conjunt de música sacra catalana, des del cant gregorià fins a l’actualitat. En el transcurs del concert s’han estrenat dues peces dels compositors catalans Raimon Romaní i Bernat Vivancos. El concer ha començat a les 9 del vespre a la Basílica i  estarà protagonitzat per una selecció de 26 cors catalans que aplegaran uns 560 cantaires de diferents punts de la geografia catalana. També s’ha convidat al Coro de Jóvenes de Madrid.   La capital catalana és, gràcies al Simposi, la capital mundial del cant coral amb un esdeveniment de referència a nivell internacional que mobilitzarà unes 2.500 persones vingudes dels cinc continents.   El Simposi, un esdeveniment únic i mundial   El Simposi Mundial de Música Coral és un esdeveniment únic i de referència a nivell internacional que enguany arriba a l’onzena edició amb els 24 millors cors del món. Sota el lema 'Els colors de la pau', el simposi és punt de trobada de cors, músics, directors, compositors, cantaires i amants de la música coral dels cinc continents. Se celebra a partir de divendres i fins el proper 29 de juliol.  L’organització és a càrrec de l’International Federation for Choral Music (IFMC) conjuntament amb la Federació Catalana d’Entitats Corals (FCEC). És el festival més important del món de música coral i esdevé un aparador del cant coral més actual i de les noves tendències, que compta amb la participació dels millors directors a nivell internacional. És un esdeveniment jove i renovador que ofereix una alta qualitat artística.

Summary: La Sagrada Família celebra el concert especial del Simposi Mundial de Música Coral


Rosalía ha fet el pas definitiu per consolidar-se com a fenomen global en guanyar el Grammy a millor disc llatí de rock, urbà o alternatiu per 'El mal querer'. El segon projecte discogràfic de l'artista catalana s'ha imposat així  a 'X 100pre', de Bad Bunny; 'Oasis', de Bad Bunny i J Balvin; 'Indestructible', de Flor de Toloache; i 'Almadura', d'iLe. En un discurs en què ha barrejat el català, el castellà i l'anglès, la cantant ha agraït el guardó i ha mostrat admiració per tots els nominats. "És un honor haver estat a la mateixa categoria que vosaltres, gràcies per haver abraçat el meu projecte", ha precisat. Amb tot, ha assegurat que el que l'emociona de veritat és poder actuar en directe a la cerimònia de Los Angeles amb una proposta "inspirada en el flamenc". Rosalía, que ja va arrasar als Grammy Llatins, també està nominada com a candidata a millor nova artista.  Competeix en aquesta categoria amb noms com a Black Pumas, Billie Eilish, Lil Nas X, Lizzo, Maggie Rogers, Tank and The Bangas i Yola.   La gala dels 62ns premis està presentada per Alicia Keys i Lizzo és l'artista que partia amb més nominacions, optant a un total de vuit gramòfons daurats. A costat de la catalana, també actuaran a la gala Billie Eilish, Ariana Grande, Camila Cabello, Demi Lovato o Aerosmith.  El salt posterior als Grammy Llatins  El segon disc de la cantant de Sant Esteve Sesrovires, 'El mal querer', es va endur cinc de les set estatuetes a les quals aspirava a la cerimònia de la indústria de la música llatina, la de millor àlbum de l'any, millor àlbum vocal de pop contemporani, millor disseny d'empaquetat i millor enginyeria de gravació per la producció del Guincho, que també es va emportar juntament amb Rosalía el premi a millor cançó urbana pel 'single' 'Con altura'.

Summary: Rosalía guanya el Grammy a millor disc llatí de rock, urbà o alternatiu per 'El mal querer'


El president de la Generalitat Valenciana Ximo Puig ha manifestat aquest dimarts que li agradaria que el president Puigdemont "convoqués eleccions, unes eleccions normals, i que desbloquegés la situació".  Puig ha dit que especular sobre escenaris futurs a Catalunya és complicat i que el mateix dia d'una convocatòria d'eleccions "cal començar a parlar" per "superar el frontisme" entre "el món sobiranista i el món unionista". En opinió del cap del Consell, és necessari "buscar formules de superació a través del matisos, perquè la realitat no és tan maniquea" i ha remarcat que "seria molt important per a tothom que el president de la Generalitat convoqués eleccions ja". Ximo Puig ha fet aquestes declaracions en l'atenció als mitjans durant la inauguració de l'exposició 'Un món sense cadenes', a València.  Aquest mateix dimarts i durant la visita les obres del túnel de la Serra Grossa del Tram d'Alacant, Puig ha confiat que "en les pròximes hores i dies" Puigdemont faci tot el possible per evitat l'aplicació de l'article 155 de la Constitució, i ha considerat fonamental establir "un marc de recuperació del diàleg i la confiança".  Preguntat sobre si havia exercit algun tipus de mediació, ha manifestat que a ell no li correspon exercir de mediador perquè que "cal restablir totes les vies de diàleg, totes".

Summary: Ximo Puig: "Seria molt important per a tothom que Puigdemont convoqués eleccions ja"


L'Ajuntament ha comunicat a les empreses adjudicatàries que poden reprendre-les amb un pla de seguretat ACN Barcelona.-L'Ajuntament de Barcelona preveu que es reprenguin properament algunes obres "essencials" a la ciutat com ara les de les Glòries o en algunes escoles, com una bressol ubicada al carrer Roger. Així ho afirmen fonts municipals a l'ACN, que apunten que aquesta setmana el consistori ha anat informant les empreses adjudicatàries que podien anar reprenent-les, sempre amb un pla de contingència que garanteixi que compleixen les mesures sanitàries. Així, els ritmes de represa de les obres variaran en cada cas, a mesura que tinguin a punt el pla de contingència i totes les condicions garantides i sempre que hagin tingut una comunicació prèvia de l'ajuntament.  Dijous passat, la tinenta d'alcaldia d’Ecologia, Urbanisme, Infraestructures i Mobilitat, Janet Sanz, ja va dir que a finals d'aquesta setmana caldria anar reactivant "a poc a poc" algunes obres si no generen molèsties i compleixen amb les mesures de seguretat per treballar.   Seguint les recomanacions de les autoritats sanitàries i amb l’objectiu compartit de limitar la propagació de la covid-19, l'ajuntament va aturar a meitats de març  totes les obres que estava duent a terme a l’espai públic, equipaments municipals i promocions d’habitatges públics de la ciutat. La decisió afectava un total de 72 actuacions que s’estaven fent des de l’empresa pública Barcelona d’Infraestructures Municipals, SA (BIMSA), l’Institut Municipal d’Urbanisme (IMU) i l’Institut Municipal de l’Habitatge i Rehabilitació (IMHAB) i que havien de quedar aturades mentre fos vigent l'estat d'alarma.  Coincidint amb l'inici de la desescalada i les intencions del Govern, l'ajuntament ha comunicat en aquells casos que es consideren obres "essencials" que es poden reprendre els treballs.   En el cas concret de la plaça de les Glòries, durant les darreres setmanes s'han seguit fent els treballs de bombeig del freàtic per evitar que s’inundin els túnels viaris en construcció però es van aturar la resta d'actuacions.

Summary: Barcelona preveu que es reprenguin properament obres "essencials" com les de les Glòries o en escoles


Un centenar de familiars de les víctimes de l'avió de Germanwings  que es va estavellar als Alps francesos el 24 de març de 2015 han participat en un acte per commemorar el tercer aniversari de l'accident a l'exterior de la T2 de l'Aeroport del Prat. Els afectats han recordat els 150 passatgers i tripulants que van perdre la vida en el vol que anava de Barcelona a Düsseldorf, i que el copilot Andreas Lubitz va fer caure deliberadament. "No estàvem preparats, perquè era impossible estar-ho", ha expressat Clara Martí, familiar d'una de les víctimes, que ha advertit que malgrat el pas del temps "la tristesa" els segueix acompanyant. Aquest mateix divendres, les famílies tenen previst iniciar un viatge cap a la zona on es va produir l'accident. Demà, quan farà just dos anys del sinistre, se celebrarà una cerimònia en record de les víctimes a la catedral de la ciutat de Dignes. Posteriorment es desplaçaran a La Vernet, el poble més proper al punt on es va estavellar l'aparell.

Summary: Els familiars de les víctimes de l'accident de Germanwings celebren el tercer aniversari de la tragèdia


El president de la Generalitat, Quim Torra, ha qualificat d'"indecència" i de notícia "tristíssima" que el Tribunal Suprem hagi tornat a rebutjar aquest dimecres la petició de llibertat dels nou presos independentistes processats. Durant la seva rèplica als portaveus dels grups, en el debat de política general d'aquest migdia al Parlament, Torra ha també ha afirmat que el judici no podrà ser "just", tenint en compte les condicions en què els "presos polítics" l'hauran de preparar. A més, el president ha insinuat que alguns diputats de la cambra, com ara el portaveu de Cs, Carlos Carrizosa, no podran mirar els dirigents processats als ulls un cop surtin de la presó.

Summary: Torra qualifica d'"indecència" que el Suprem torni a rebutjar la petició de llibertat dels presos independentistes


El pallasso i regidor de Sant Joan de Vilatorrada, Jordi Pesarrodona, ha declarat durant mitja hora davant dels Jutjats de Manresa per desobediència durant l'1-O, l'últim delicte de què se l'acusa. Pesarrodona ha respost únicament a la jutgessa, ja que el fiscal no ha formulat cap pregunta. Precisament això fa pensar al seu advocat, David Casellas, que aquest cas acabarà arxivat com la resta. Profundament afectat i vestit amb una samarreta d'un nas empresonat, Pesarrodona ha reiterat que aquest cas és una venjança per la foto que es va fer, el 20 de setembre de l'any passat, amb un nas de pallasso davant del departament de Governació i al costat d'una parella de guàrdies civils.  El regidor de Cultura de l'Ajuntament de Sant Joan de Vilatorrada, Jordi Pesarrodona, ha declarat aquest matí davant la jutgessa del Jutjat d'Instrucció número 2 de Manresa, qui el va denunciar per un delicte de desobediència pel seu paper durant l'1-O a l'escola Joncadella de Sant Joan de Vilatorrada (Bages). Aquest és un cas únic a Catalunya ja que aquí va ser la mateixa jutgessa qui va actuar d'ofici, després que Pesarrodona, juntament amb els alcaldes de Callús i Fonollosa, presentessin una denúncia per lesions als Jutjats.  Aquesta és la segona vegada que citen Pesarrodona a Manresa per desobediència. El primer cop, al mes de febrer, va decidir acollir-se al seu dret a no declarar i va presentar recurs a l'Audiència de Barcelona perquè considerava que s'havien vulnerat els seus drets, ja que en la citació no se li havia informat del delicte del qual se l'acusava. En la mateixa situació es troba l'alcalde de Fonollosa, Eloi Hernández, que haurà de declarar d'aquí dues setmanes.  La declaració d'aquest matí és la darrera que Pesarrodona tenia pendent, després que l'Audiència Provincial de Barcelona hagi arxivat definitivament les causes de resistència i odi per l'informe de la Guàrdia Civil. Aquesta és la quarta vegada que Pesarrodona ha de declarar als Jutjats de Manresa per l'1-O, però la primera en què ha pogut defensar-se. Pesarrodona ha explicat que, durant l'interrogatori, la jutgessa ha estat molt dura i agre, i que ell s'ha mantingut ferm en el fet que no va rebre cap comunicat oficial conforme l'1-O era il·legal. El fet que la fiscal no hagi formulat cap pregunta a Pesarrodona fa pensar a la defensa que la causa quedarà arxivada.

Summary: Pesarrodona declara als Jutjats de Manresa per un delicte de desobediència greu


El conseller d'Interior, Joaquim Forn, denuncia que el govern espanyol està preparant el terreny per intervenir els Mossos d'Esquadra i assumir-ne el comandament. Forn ha revelat que aquest dijous es va produir una reunió a la fiscalia amb representants dels Mossos, Guàrdia Civil, policia espanyola i en què el director del gabinet de coordinació d'estudis de la secretaria d'estat de seguretat, Diego Pérez de los Cobos, va deixar anar que el govern espanyol té la intenció d'aplicar l'article 46 de la llei de forces i cossos de seguretat de l'Estat del 1986. Aquest article estableix que "si en una actuació concreta concorren simultàniament membres o unitats de les forces de seguretat de l'Estat i de la policia de la comunitat autònoma, seran els primers els que assumiran la direcció de l'operació".

Summary: El Govern denuncia que l'Estat està preparant el terreny per intervenir els Mossos i assumir-ne el comandament


Els lletrats del Parlament han alertat els membres de la Mesa que tenen el "deure d'impedir o paralitzar" qualsevol iniciativa que vagi en contra de les resolucions del Tribunal Constitucional (TC), entre les que ha situat una declaració d'independència. El text assegura que una declaració d'aquesta naturalesa té una relació directa amb les resolucions i les lleis suspeses pel TC "en tant que presenten una línia de continuïtat, suport, desenvolupament i execució dels objectius expressats" en aquests texts suspesos. Afegeix que d'acord a aquestes resolucions judicials els membres de la Mesa han de paralitzar qualsevol iniciativa que "directa o indirectament suposi ignorar o eludir la nul·litat de les resolucions parlamentàries" i avisa que l'incompliment d'aquest deure "pot donar lloc a l'exigència de responsabilitats" als seus membres.

Summary: Els lletrats avisen la Mesa del "deure d'impedir" una declaració d'independència i alerten de "responsabilitats"


Pujol ingressarà dilluns en un centre obert, on haurà d'anar a dormir cada nit excepte els caps de setmana ACN Sant Esteve Sesrovires.-Oriol Pujol ha sortit aquest divendres cap a un quart de nou de la presó de Brians 2 en règim de tercer grau. Ha sortit a peu amb dos acompanyants fins a l'aparcament. Dilluns ingressarà en un centre de règim obert, on haurà d'anar a dormir cada dia excepte els caps de setmana, que els podrà passar a casa seva. Al centre s'hi haurà d'estar vuit hores al dia entre setmana. Els interns amb arrelament a Barcelona que accedeixen al tercer grau tenen com a destinació el mòdul de règim obert de Brians 1 o els centres oberts de Trinitat o Wad Ras. Pujol va ingressar voluntàriament a Brians 2 el 17 de gener per complir la condemna de dos anys i mig de presó pel cas de les ITV. La Secretaria de Mesures Penals, Reinserció i Atenció a la Víctima va decidir la setmana passada ratificar el tercer grau que la Junta de Tractament de Brians 2 va proposar unànimement per a ell. El tercer grau suposa la sortida de l'intern durant el dia per treballar o fer activitats formatives o de tractament encaminades a la seva reinserció. Pujol haurà de tornar a la presó a dormir i perquè el personal de tractament mantingui la supervisió sobre el cas, amb entrevistes de seguiment i els controls corresponents. Ha d'estar al centre un mínim de vuit hores. El cap de setmana pot estar a casa seva i tornar a la presó diumenge al vespre. Les mesures de seguretat en aquests centres oberts són més atenuades i hi ha un major contacte amb el medi comunitari perquè l'intern s'incorpori progressivament a la vida en llibertat. A Catalunya, un de cada tres condemnats comença el compliment de la pena amb un tercer grau (799 de 2.635 el 2018). En total, de les 8.484 persones que compleixen pena de presó, 1.650 ho fan en aquest règim, el que suposa el 26% dels interns classificats. Els criteris tècnics que es valoren per aprovar una proposta de classificació inicial en tercer grau són la longitud de la pena, el risc de reincidència o de trencament de condemna, les característiques personals i socials del pres, si es tracta del primer ingrés, el suport familiar, si té feina fora, la conducta dins del centre i la participació en el seu programa individual de tractament, entre d'altres. La fiscalia pot presentar recurs contra la decisió Contra la decisió de la Secretaria de Mesures Penals la fiscalia pot presentar recurs. En aquest cas, el jutge de Vigilància Penitenciària resol, després de demanar els informes al centre penitenciari. Aquesta resolució té forma d’interlocutòria, que manté o revoca el tercer grau.  Si la decisió del jutge és la revocació del tercer grau, podria passar que la resolució tingués efectes suspensius, i llavors es deixaria sense efecte de manera immediata el tercer grau, tot i que l'intern presenti recurs davant de l'audiència provincial. Si no és el cas, el jutge pot mantenir el tercer grau mentre no es pronunciï l'audiència. Si el jutge de Vigilància Penitenciària revoca el tercer grau ho comunica al centre penitenciari a la Secretaria de Mesures Penals, que classifica llavors l'intern en segon grau i torna novament a la presó ordinària.

Summary: Oriol Pujol surt de la presó de Brians 2 en règim de tercer grau


El govern municipal de Badalona estudiarà totes les possibles vies jurídiques perquè es continuïn investigant les presumptes irregularitats en relació a l'atorgament de subvencions al Club Joventut Badalona durant el mandat de Garcia Albiol. L'anunci arriba després que aquest dilluns hagi transcendit que l'exfical en cap de Barcelona va decidir arxivar el passat mes de novembre una investigació contra l'exalcalde per presumptes delictes de malversació de fons públics, frau i prevaricació. A través d'un comunicat, el govern municipal denuncia "gestió opaca" durant el mandat anterior i assegura que no consta documentació a l'Ajuntament sobre determinats procediments administratius relacionats amb aquest cas. Un cop s'ha conegut l'arxiu de la investigació contra Albiol per la concessió d'ajudes a la Penya a través de la Fundació Badalona Capital Europea del Bàsquet, el govern municipal de la ciutat ha mostrat la seva "perplexitat" i anuncia que durà accions per mantenir viva la investigació i que es puguin "clarificar" els fets. En aquest sentit, el Govern municipal denuncia que "no consta en arxius que es documentessin els procediments administratius en diferents casos succeïts durant el mandat anterior" i que la gestió era "opaca al marge dels cossos habilitats de l'Ajuntament. En relació a les declaracions fetes pel PP, que atribueix als estatuts d'una "fundació privada" l'atorgament de subvencions, el govern municipal recorda que des de juny de 2013 "aquesta Fundació és pública i únicament pot concedir ajuts i subvencions quan és autoritzada per acord del Ple de l'Ajuntament". Malgrat la polèmica, el consistori referma el seu compromís amb el club "com a principal entitat esportiva i símbol d'identitat de la ciutat".

Summary: El govern de Badalona demana que es continuïn investigant les presumptes irregularitats sobre les subvencions a la Penya


Un incendi als marges de la via ha obligat a tallar la C-32 a l'altura de Mataró durant una hora i mitja, entre tres quarts de dotze i un quart de dues d'aquest migdia. Quan s'ha declarat l'incendi s'ha tallat l'autopista en els dos sentits, fet que ha provocat fins a 3 quilòmetres de retencions, però a partir dels treballs de tres dotacions dels Bombers de la Generalitat s'han anat reobrint els carrils, primer els de sentit sud i posteriorment dos en sentit nord, fins que finalment el trànsit s'ha normalitzat a un quart de dues. Al voltant de les dues l'incendi ha quedat extingit. Normalitzat el trànsit a l'AP-7 després d'un tall per un incendi a l'altura de Tarragona A l'autopista AP-7 a l'altura de Tarragona, un incendi ha cremat 0,5 hectàrees al llarg de 120 metres de marge de la carretera, i s'ha tallat un carril en sentit Barcelona que ha provocat mig quilòmetre de retencions. A un quart de dues s'ha exitingit l'incendi i s'ha reobert el carril, normalitzant la circulació. A Sant Martí de Riucorb ha començat un incendi forestal pels volts de les 11 del matí, de baixa intensitat, que està controlat tot i que dues dotacions dels Bombers encara hi estan treballant.

Summary: Un incendi als marges de l'autopista obliga a tallar la C-32 a Mataró durant una hora i mitja


El president de la Generalitat, Carles Puigdemont, considera que "no és just" que es projecti en el col·lectiu marroquí, que a Catalunya és de 200.000 persones, "una ombra de sospita". En una entrevista al programa 'El Objetivo' de 'La Sexta', Puigdemont ha assegurat que "en les pròximes hores" la policia científica sabrà la identitat del fugitiu de la furgoneta de les Rambles. Primer, però, ha detallat que han de saber del cert de quin són les restes de les tres persones trobades a Alcanar (Montsià). Preguntat per què no es va veure la relació entre l'explosió d'aquest municipi i el terrorisme, Puigdemont ha explicat que en un primer moment no es va poder veure la gran quantitat de bombones que hi havia sota les runes. A més, ha detallat que la Generalitat i l'Ajuntament van decidir no posar ni barreres ni pilones a les Rambles perquè en aquest lloc on transita tanta gent "han de poder entrar els cossos d'emergències" i per aquesta raó van decidir reforçar la presència policial a la zona.

Summary: Puigdemont: "No és just" que sobre el col·lectiu marroquí "es projecti una ombra de sospita"


La Guàrdia Urbana de Lleida ha detingut aquest diumenge un home de 46 anys, nascut a Romania i veí de la capital del Segrià, després que, presumptament, dos dies abans agredís i amenacés de mort la seva exparella, sobre la qual tenia en vigor una ordre de no apropament. Els efectius policials es van desplaçar divendres a les vuit del vespre a un domicili del carrer Joan Baget on s'havia produït una discussió entre tots dos. En arribar, l'home ja havia marxat, però la dona els va alertar dels fets. Finalment, el van localitzar aquest diumenge a les vuit del vespre a la plaça Ricard Viñes i va quedar arrestat com a presumpte autor d'un delicte de violència de gènere i un altre de trencament de condemna. Els agents de la policia local lleidatana també han detingut, cinc minuts després de la mitjanit d'aquest diumenge, un home de 42 anys, nascut a Equador i veí de la capital del Segrià, per, suposadament, haver amenaçat a la seva exparella amb una arma blanca. Concretament, segons va relatar la víctima, la va subjectar amb força per dir-li que volia reprendre la relació, a més d'amenaçar-la i impedint que ella marxés. Els efectius van localitzar a prop del lloc dels fets, al carrer Germans Izquierdo, una rasqueta metàl·lica, la qual podria correspondre a l'estri utilitzat per l'individu, el qual està acusat d'un delicte de violència de gènere. D'altra banda, la Guàrdia Urbana també va detenir dissabte a Llívia, deu minuts després de les deu de la nit, una dona de 31 anys de nacionalitat espanyola per haver amenaçat de mort a una altra dona que era la seva parella. Mentre, divendres passat al barri de la Bordeta, cinc minuts després de dos quarts de nou del vespre, van arrestar un home de 48 anys i de nacionalitat espanyola per insultar i amenaçar a la seva mare, de 74 anys. En tots dos casos estan acusats d'un delicte de maltractament en l'àmbit de la llar.

Summary: Detingut a Lleida per agredir i amenaçar de mort la seva exparella tot i tenir una ordre d'allunyament


Cap a un centenar d'efectius de tres cossos policials duen a terme des de les set de la tarda d'aquest dijous un dispositiu contra l'activitat dels lladres multireincidents a la plaça Catalunya de Barcelona i els carrers adjacents. Mossos d'Esquadra, Guàrdia Urbana i Policia Nacional despleguen una de les accions previstes al dispositiu Ubiq de prevenció de furts i robatoris violents. El dispositiu compta amb agents uniformats i de paisà, per detectar persones que habitualment es dediquen a cometre aquest tipus d'accions, identificar-les i comprovar si tenen ordres de detenció pendents. Mossos i Guàrdia Urbana intervenen per prevenir conductes il·lícites, mentre que la Policia Nacional actua en el marc de les competències d'estrangeria.

Summary: Dispositiu policial a plaça Catalunya de Barcelona contra l'activitat dels lladres multireincidents


La troballa de la dent d'un nen neardental de fa més de 50.000 anys a la cova de les Teixoneres de Moià, l'any 2016, ha convertit l'emplaçament en un espai d'especial interès per als arqueòlegs. Tant és així que en aquests anys la recerca ha anat avançant fins arribar al nivell del camí que recorre el conjunt de les Coves del Troll. Arribats a aquest punt, i per fer compatibles les excavacions amb les visites al jaciment, l'Ajuntament ha instal·lat una passera i una coberta que permet mantenir l'espai obert al públic mentre continuen els treballs. Aquestes obres han provocat que enguany la campanya d'excavacions hagi estat més curta del que és habitual, però tot i així han pogut sortit a la llum una quinzena de puntes de llança i les restes d'un ur salvatge que triplicaria les mides dels actuals toros. Les expectatives per als pròxims anys d'excavacions són ara molt altes, ja que més enllà de fer compatible treballs i visites, els arqueòlegs poden arribar a nivells de restes molt més antics dels que s'havien trobat fins ara i s'espera que aviat es puguin documentar restes de més de 100.000 anys d'antiguitat. "Hem buscat un sistema que sense tallar el camí ens permeti continuar excavant i les perspectives son boníssimes", explica el director de l'excavació, Jordi Rosell. Fins ara la descoberta més important e va fer el 2016 i van ser les restes de la dentadura d'un nen neardental de fa més de 50.000 anys, l'anomenat 'nen de Moià'. Els arqueòlegs continuen esperançats en trobar més restes d'aquest infant, però mentre això no passa continua la "reconstrucció històrica" del neardental a la Catalunya Central. En la campanya d'excavacions d'aquest estiu, que ha estat extremadament curta, s'han localitzat una quinzena de puntes mosterianes "que indica una activitat de cacera mont interessant". A més, durant la neteja dels nivells inferiors de la cova s'han trobat restes de fauna. En aquest sentit, la mostra més "espectacular" és un calcani –l'os del taló– d'un ur salvatge, unbòvid desaparegut avantpassat de l'actual toro, però d'unes dimensions que duplicarien o triplicarien l'animal actual.

Summary: Moià fa compatibles les excavacions a la cova de les Teixoneres amb les visites al jaciment


El primer tinent d'alcalde de l'Ajuntament de Barcelona i president de BS:M, Jaume Collboni, ha apressat aquest divendres el Procicat perquè resolgui les peticions d'autorització d'obertura de l’Anella Olímpica, el Fòrum, el Zoo i el Parc d’Atraccions del Tibidabo. Collboni ha lamentat la “manca d'agilitat” de l'ens depenent del Govern “des del màxim compromís amb el control de la transmissió de la covid-19”. El primer tinent d'alcalde ha subratllat també que aquests espais d’oci urbà a l’aire lliure són “segurs”, ja que s'hi ha aplicat mesures de protecció “excepcionals” que han obtingut la certificació Global Safe Site Excellence de l’entitat independent Bureau Veritas.   A més Collboni ha alertat que la “indefinició” del Procicat tindrà “conseqüències molt negatives” amb afectacions laborals i socials, atès que, al seu parer, BS:M i PATSA “s’hauran d’acollir a un nou ERTO” que afectarà 300 treballadors. Es tracta, ha afirmat el primer tinent d'alcalde de l'Ajuntament de Barcelona i líder del grup municipal del PSC, d'una mesura “imprescindible” per “pal·liar les conseqüències econòmiques negatives i preservar les condicions laborals” de la plantilla afectada pels tancaments.

Summary: Collboni apressa el Procicat perquè es pronunciï sobre l'obertura de l'Anella Olímpica, el Fòrum, el Zoo i el Tibidabo


El violoncel·lista nord-americà d’origen xinès Yo-Yo Ma ha emocionat aquest divendres el públic del Palau de la Música en un concert íntim amb Bach com a protagonista. El concert s'ha celebrat en el marc del BCN Clàssics i també del 'The Bach Project', una gira de dos anys que el músic va iniciar l’agost de 2018 i que el portarà a actuar en 36 llocs singulars d’arreu del món. Yo-Yo Ma ha interpretat les Sis suites per a violoncel sol de Johann Sebastian Bach, que recentment ha enregistrat en el disc 'Six Evolutions' (Sony, 2018) i que ha interpretat i enregistrat en nombroses ocasions al llarg de la seva carrera. Yo-Yo Ma seguirà a Barcelona aquest dissabte on realitzarà diverses activitats amb entitats i artistes de Barcelona sota el nom de 'Day of action', amb "la voluntat d’establir un diàleg amb la població local al voltant de la música, la cultura i la societat". La seva jornada començarà amb un preludi en forma de petit concert, amb la col·laboració de la trompetista i cantant barcelonina Andrea Motis, als jardins de Sant Pau del Camp. El violoncel·lista visitarà després la seu de Xamfrà, un centre cultural intergeneracional que fa servir la música, la dansa i el teatre per connectar i compartir les diferents realitats socials del Raval.  A la tarda, Yo-Yo Ma ha convocat al Conservatori del Liceu una extensa llista d'artistes barcelonins per una trobada que culminarà, a les set de la tarda amb una actuació col·lectiva oberta al públic. Yo-Yo Ma conversarà i tocarà amb estudiants locals i internacionals del Conservatori del Liceu, la ja esmentada Andrea Motis, la Sant Andreu Jazz Band amb Joan Chamorro i el duo flamenc-jazz format per Chicuelo i Marco Mezquida.

Summary: El violoncel·lista Yo-Yo Ma emociona el públic del Palau de la Música amb la música Bach